Official Journal L 188 , 27/07/1996 P. 0047 - 0051



ROZHODNUTIE KOMISIE z 25. júna 1996, o opatreniach pre informovanie a publicitu, ktoré sú členské štáty a Komisia povinné vykonávať v súvislosti s činnosťami Kohézneho fondu podľa nariadenia Rady (ES) č. 1164/94 (96/455/ES) KOMISIA EURÓPSKYCH SPOLOČENSTIEV so zreteľom na Zmluvu o založení Európskeho spoločenstva, so zreteľom na nariadenie Rady (ES) č. 1164/94 zo 16. mája 1994, ktorým sa zriaďuje Kohézny fond[1], najmä na jeho článok 14, ktorý obsahuje ustanovenia pre informovanie a publicitu vo vzťahu k činnostiam Kohézneho fondu; keďže posledný pododsek článku 14 ods. 1 nariadenia (ES) č. 1164/94 ustanovuje, že Komisia zabezpečí, aby členské štáty boli informované o činnostiach fondu; keďže prvý pododsek článku 14 ods. 2 nariadenia (ES) č. 1164/94 ustanovuje, že členské štáty zodpovedné za vykonávanie opatrenia, ktoré dostávajú finančný príspevok z Kohézneho fondu, zabezpečia primeranú publicitu tohto opatrenia v snahe oboznámiť verejnosť s úlohou, ktorú zohráva spoločenstvo vo vzťahu k tomu opatreniu, a v snahe oboznámiť potenciálnych oprávnených a profesijné organizácie s možnosťami, ktoré im opatrenie poskytuje; keďže podľa tretieho podseku článku 14 ods. 2 nariadenia (ES) č. 1164/94 členské štáty informujú Komisiu o iniciatívach, ktoré sa uskutočňujú podľa tohto odseku; keďže v súlade s článkom 14 ods. 3 nariadenia (ES) č. 1164/94 má Komisia prijať podrobné pravidlá o informovaní a publicite; PRIJALA TOTO ROZHODNUTIE: Článok 1 Podrobné ustanovenia uplatniteľné na informovanie a publicitu v súvislosti s činnosťami Kohézneho fondu sú definované v nasledujúcich prílohách. Článok 2 Toto rozhodnutie je adresované členským štátom. V Bruseli 25. júna 1996 Za Komisiu Monika WULF-MATHIES člen Komisie PRÍLOHA I PODROBNÉ PRAVIDLÁ PRE INFORMOVANIE A PUBLICITU V SÚVISLOSTI S ČINNOSŤAMI KOHÉZNEHO FONDU 1. Cieľ a rozsah pôsobnosti Opatrenia pre informovanie a publicitu týkajúce sa všetkých projektov, ktoré spolufinancuje Kohézny fond, majú za cieľ zvýšiť povedomie verejnosti a transparentnosť činnosti Spoločenstva vo všetkých členských štátoch a vytvoriť presnú predstavu o týchto opatreniach, ktoré sa uskutočnia v príslušných štyroch členských štátoch. Informácie a sa týkajú všetkých projektov, pre ktoré Kohézny fond poskytuje finančné príspevky. Tieto opatrenia dopĺňajú tie opatrenia pre informovanie a publicitu, ktoré vykonávala Komisia a členské štáty v oblastiach regionálnej a kohéznej politiky, najmä podľa rozhodnutia Komisie 94/342/ES z 31. mája 1994 o opatreniach pre informovanie a publicitu, ktoré musia vykonávať členské štáty v súvislosti s pomocou zo štrukturálnych fondov a z Finančného nástroja na usmerňovanie rybného hospodárstva (FIFG)[2] . 2. Všeobecné zásady Národné, regionálne a miestne orgány zodpovedné za realizáciu projektov Kohézneho fondu sú zodpovedné za všetky opatrenia pre publicitu na mieste a po celom území členského štátu, kde sa projekt realizuje. Publicita sa uskutoční v spolupráci so službami Komisie, ktoré sú informované o opatreniach prijatých na tento účel. Príslušné národné, regionálne a miestne orgány vykonajú všetky potrebné správne opatrenia na zabezpečenie účinného uplatnenia týchto opatrení a spolupráce so službami Komisie. Opatrenia pre informovanie a publicitu sa vykonajú bez zbytočného odkladu po tom, ako sa rozhodne o poskytnutí pomoci z Kohézneho fondu. Komisia si vyhradzuje právo na začatie konania podľa článku H nariadenia (ES) č. 1164/94 (zníženie, pozastavenie a zrušenie pomoci), ak členský štát neplní svoje povinnosti podľa tohto rozhodnutia. 3. Všeobecné zásady pre činnosť v oblasti publicity Bez toho, aby boli dotknuté podrobné pravidlá ustanovené podľa bodu 4, uplatňujú sa nasledovné všeobecné zásady v súlade so všetkými opatreniami pre informovanie a publicitu: Médiá Príslušné orgány informujú najvhodnejším spôsobom médiá o činnostiach, ktoré sú spolufinancované Kohéznym fondom. Účasť Spoločenstva sa musí v týchto informáciách zodpovedajúcim spôsobom odrážať. Na tento účel sú predmetom informačných opatrení začiatok realizácie projektov (akonáhle sa schvália Komisiou) a dôležité fázy ich uskutočňovania, najmä vo vzťahu k regionálnym médiám (tlač, rozhlas a televízia). Zabezpečí sa vhodná spolupráca so zastúpením Komisie v príslušnom členskom štáte. Zásady stanovené v dvoch predchádzajúcich odsekoch sa tiež uplatňujú na reklamnú činnosť, ako sú tlačové vyhlásenia a verejné komuniké vydané členskými štátmi. Informačné podujatia Organizátori informačných podujatí, ako sú konferencie, semináre, veľtrhy a výstavy v súvislosti s realizáciou projektov, ktoré sú čiastočne financované z Kohézneho fondu, sa zaviažu výslovne zdôrazniť účasť Spoločenstva. Pri týchto príležitostiach by bolo v rámci možností vhodné, aby v zasadacích miestnostiach bola vystavená európska zástava a aby na predložených dokumentoch bol uvedený európsky symbol. Zastúpenia Komisie pôsobiace v členských štátoch sa v prípade potreby zúčastnia tiež pri príprave a uskutočnení týchto podujatí. Informačný materiál Publikácie (brožúrky, prospekty) o projektoch alebo podobných opatreniach by mali na titulných stranách obsahovať zreteľné uvedenie účasti Spoločenstva a popri štátnom, regionálnom alebo miestnom symbole musí byť použitý tiež symbol európsky. Pokiaľ publikácia obsahuje úvod, musí byť podpísaný zodpovednou osobou za členský štát, ako aj zodpovedným členom Komisie alebo jeho úradným zástupcom, aby bola všetkým zrejmá účasť Spoločenstva. Publikácie majú uvádzať štátne, regionálne alebo miestne inštitúcie, ktoré sú zodpovedné za informovanie záujemcov. Uvedené zásady sa uplatnia aj na audiovizuálne materiály. 4. Povinnosti členských štátov, ktoré sa týkajú informovania a publicity Príslušné štátne, regionálne a miestne orgány v spolupráci s Komisiou stanovia ucelený súbor opatrení pre informovanie a publicitu pre obdobie trvania projektu. Členský štát zabezpečí účasť predstaviteľov inštitúcií Spoločenstva na dôležitých verejných aktivitách súvisiacich s fondom. Monitorovacie výbory preskúmajú vykonávanie týchto opatrení a informujú o tom Komisiu. V priebehu vykonávania projektov prijímajú príslušné orgány členských štátov nasledujúce opatrenia, aby zdôraznili účasť Kohézneho fondu na týchto projektoch: a) na samotnom mieste sa prijmú opatrenia pre informovanie a publicitu, aby sa verejnosť oboznámila s pomocou, ktorú Spoločenstvo poskytlo prostredníctvom Kohézneho fondu. Obsah každého projektu spolufinancovaného Kohéznym fondom sa uverejní vhodným spôsobom. Orgány zabezpečia uverejnenie aspoň prostredníctvom miestnych a regionálnych médií a jeho exempláre odovzdajú záujemcom, ktorí potom zabezpečia primerané rozšírenie informačných a propagačných materiálov po celom území členského štátu; b) V prípade investícií, ktorých náklady presahujú 1 milión ECU okrem povinností v písmene a): - príslušné orgány členských štátov usporadúvajú pravidelné miestne tlačové konferencie, aby informovali obyvateľstvo o všetkých skutočnostiach dôležitých z hľadiska verejného záujmu, - opatrenia na mieste samom v súlade s prílohou II predstavujú: - postavenie veľkoplošných reklamných tabúľ priamo na mieste projektu a - trvalé umiestnenie pamätných tabúľ vo verejne prístupných objektoch. c) V prípade investícií, ktorých náklady presahujú 10 miliónov ECU, okrem povinností v písmenách a) a b): - príslušné orgány členských štátov zostavia brožúrku všeobecného obsahu a odborný audiovizuálny materiál (napr. videoklip) o projekte, ktoré doručia Komisii a celoštátnym a regionálnym rozhlasovým a televíznym staniciam a poskytnú ich na požiadanie zainteresovaným podnikom a verejnosti. Brožúrka a všetok ostatný informačný materiál sú pravidelne aktualizované; d) V prípade investícií, ktorých náklady presahujú 20 miliónov ECU, okrem povinností v písmenách a), b) a c): - príslušné orgány usporadúvajú na vnútroštátnej úrovni pravidelné tlačové konferencie o projektoch a ich realizácii, kde prezentujú audiovizuálny materiál uvedený v písmene c). 5. Iniciatívy Komisie v súvislosti s informovaním a publicitou Komisia pravidelne dodáva členským štátom všetky vhodné informačné materiály o projektoch financovaných z Kohézneho fondu a dáva ich k dispozícii i verejnosti členských štátov, ktoré sa nezúčastňujú na ich vykonávaní. Okrem toho Komisia usporiada každoročne v týchto členských štátoch tlačové konferencie venované všeobecne práci Kohézneho fondu a najmä projektom, ktorých investičné náklady presahujú 20 miliónov ECU. Každé dva roky sa tlačová konferencia uskutočňuje v rámci výstavy, ktorú organizujú príslušné zastúpenia Komisie, s cieľom prezentácie práce Kohézneho fondu širokej verejnosti, a to formou uvedených audiovizuálnych materiálov, diagramov a ďalších materiálov. 6. Činnosť monitorovacích výborov 6.1.Monitorovacie výbory zabezpečia, aby sa o ich činnosti poskytli primerané informácie. Na tento účel informuje každý monitorovací výbor médiá o pokroku projektov, za ktoré je zodpovedný, tak často, ako to považuje za potrebné. Predseda výboru udržuje kontakt s médiami. Pomáha mu v tom zástupca Komisie. Všetky dôležité udalosti (slávnostné inaugurácie, stretnutia na vysokej úrovni) sa organizujú v spolupráci s Komisiou a jej zastúpeniami v členských štátoch. 6.2. Zástupcovia Komisie v monitorovacích výboroch spolupracujú s príslušnými štátnymi, regionálnymi alebo miestnymi orgánmi na účely zabezpečenia výkonu prijatých opatrení v oblasti publicity, predovšetkým tých, ktoré sa týkajú veľkoplošných informačných tabúľ a pamätných tabúľ (pozri prílohu II). Orgány zodpovedné za vykonávanie projektov predkladajú monitorovacím výborom informácie o opatreniach pre informovanie a publicitu a poskytujú tiež dôveryhodné dôkazné materiály, napr. fotografie. Kópie týchto materiálov sa doručia Komisii. 6.3. Výbory predkladajú Komisii všetky informácie, ktoré potrebuje pre vypracovanie výročnej správy v zmysle článku 14 ods. 1 nariadenia (ES) č. 1164/94. Také informácie musia umožniť Komisii presvedčiť sa o dodržiavaní ustanovení tohto rozhodnutia. 7. Záverečné ustanovenia Štátne, regionálne alebo miestne orgány môžu v každom prípade prijať dodatočné opatrenia, ktoré pokladajú za potrebné. Radia sa s Komisiou a informujú ju o svojich činnostiach, aby sa mohla vhodne podieľať na ich realizácii. S cieľom uľahčiť vykonávanie týchto ustanovení Komisia poskytne technickú pomoc, ak to bude potrebné. PRÍLOHA II OSOBITNÉ OPATRENIA V SÚVISLOSTI S INFORMAČNÝMI TABUĽAMI, PAMÄTNÝMI TABUĽAMI A PLAGÁTMI S cieľom zviditeľniť akcie, ktoré spolufinancuje Kohézny fond, zabezpečia členské štáty, aby opatrenia pre informovanie a publicitu spĺňali tieto podmienky: 1. Informačné tabule V súlade s bodom 4 prílohy I sa informačné tabule stavajú na miestach projektov, na ktorých financovaní sa podieľa Kohézny fond a ktorých náklady presahujú čiastku uvedenú v písmene b). Na takých informačných tabuliach sa vyhradí miesto účasti Únie. Veľkosť informačných tabúľ zodpovedá rozsahu projektu. Časť tabule vyhradená pre Európsku úniu spĺňa tieto kritériá: - zaberá najmenej 50 % celkovej plochy informačnej tabule, - umiestni sa na ňu normalizovaný európsky symbol a nasledujúci text: (európsky symbol) Tento projekt je financovaný vo výške... % Kohéznym fondom Európskej únie Ďalej by sa mali uviesť celkové predpokladané náklady projektu a/alebo výška príspevku Kohézneho fondu a to v národnej mene. Pokiaľ príslušné štátne, regionálne alebo miestne orgány nepostavia žiadnu informačnú tabuľu s označením ich účasti na financovaní projektu, pomoc Únie sa vyznačí na zvláštnej tabuli a predchádzajúce ustanovenia týkajúce sa účasti Úúnie sa použijú primerane. Informačné tabule sa odstránia najskôr tri roky po ukončení projektu. Ak to je možné, nahradia sa pamätnými doskami v súlade s ustanoveniami odseku 2. 2. Pamätné tabule Na miestach, ktoré sú dostupné verejnosti (letiská, stanice, parkoviská, dostupné plochy budov v súvislosti s investíciami pre životné prostredie atď.), sa inštalujú stále pamätné tabule. Okrem európskeho symbolu musia také tabule obsahovať zmienku o spolufinancovaní Únie spolu s uvedením Kohézneho fondu (pozri príklad v odseku 1). Pamätná tabuľa sa inštaluje pri projektoch, ktoré presahujú 10 miliónov ECU. 3. Plagáty V prípade, že štátny, regionálny alebo miestny orgán, alebo akýkoľvek ďalší konečný oprávnený subjekt rozhodne postaviť informačnú tabuľu, umiestniť pamätnú tabuľu, vylepiť plagát alebo prijať akékoľvek iné opatrenie s cieľom poskytnúť informácie o projekte, ktorého náklady sú nižšie ako 1 milión ECU, musí sa uviesť aj účasť Únie. [1] Ú. v. ES L 130, 25.5.1994, s. 1. [2] Ú. v. ES L 152, 18.6.1994, s. 39.